CELEX: 22010D0650
Language: mt
Date: 2010-06-21 00:00:00
Title: 2010/650/UE: Deċiżjoni Nru 2/2010 tal-Kunsill tal-Ministri AKP-UE tal- 21 ta’ Ġunju 2010 dwar miżuri tranżitorji applikabbli mid-data tal-iffirmar sad-data tad-dħul fis-seħħ tal-Ftehim li jemenda għat-tieni darba l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Kotonù fit- 23 ta’ Ġunju 2000 , kif emendat għall-ewwel darba fil-Lussemburgu fil- 25 ta’ Ġunju 2005

4.11.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 287/68
            
         DEĊIŻJONI Nru 2/2010 TAL-KUNSILL TAL-MINISTRI AKP-UE
   tal-21 ta’ Ġunju 2010
   dwar miżuri tranżitorji applikabbli mid-data tal-iffirmar sad-data tad-dħul fis-seħħ tal-Ftehim li jemenda għat-tieni darba l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Kotonù fit-23 ta’ Ġunju 2000, kif emendat għall-ewwel darba fil-Lussemburgu fil-25 ta’ Ġunju 2005
   (2010/650/UE)
   IL-KUNSILL TAL-MINISTRI AKP-UE,
   Wara li kkunsidra l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Kotonù fit-23 ta’ Ġunju 2000 (1), kif emendat għall-ewwel darba fil-Lussemburgu fil-25 ta’ Ġunju 2005 (2) (minn hawn ‘il quddiem imsejjaħ “il-Ftehim ta’ Kotonù”), u b’mod partikolari l-Artikolu 95(3) tiegħu,
   Billi:
   
               (1)
            
            
               Il-Ftehim ta’ Kotonù ġie konkluż għal 20 sena li jibdew mill-1 ta’ Marzu 2000. Madanakollu saret dispożizzjoni għall-possibbiltà li dan jiġi emendat permezz ta’ proċess ta’ reviżjoni wara kull perijodu ta’ ħames snin.
            
         
               (2)
            
            
               In-negozjati għall-ewwel emenda tal-Ftehim ta’ Kotonù ġew konklużi fi Brussell fit-23 ta’ Frar 2005. Il-Ftehim Emendatorju ġie ffirmat fil-Lussemburgu fil-25 ta’ Ġunju 2005 u daħal fis-seħħ fl-1 ta’ Lulju 2008.
            
         
               (3)
            
            
               In-negozjati għat-tieni emenda tal-Ftehim ta’ Kotonù ġew uffiċjalment imnedija fil-laqgħa tal-Kunsill tal-Ministri AKP-UE fid-29 ta’ Mejju 2009 u ġew konklużi fi Brussell fid-19 ta’ Marzu 2010. Il-Ftehim li jemenda għat-tieni darba il-Ftehim ta’ Kotonù (minn hawn ‘il quddiem imsejjaħ “il-Ftehim”), iffirmat f’Ouagadougou fit-22 ta’ Ġunju 2010, ser jidħol fis-seħħ mat-tlestija tal-proċeduri ta’ ratifika msemmija fl-Artikolu 93 tal-Ftehim ta’ Kotonù.
            
         
               (4)
            
            
               Skont l-Artikolu 95(3) tal-Ftehim ta’ Kotonù, il-Kunsill tal-Ministri AKP-UE għandu jadotta miżuri tranżitorji kif meħtieġ biex ikopri l-perijodu mid-data tal-iffirmar sad-data tad-dħul fis-seħħ tal-Ftehim.
            
         
               (5)
            
            
               L-Unjoni Ewropea, l-Istati Membri tagħha u l-membri tal-Grupp ta’ Stati Afrikani, tal-Karibew u tal-Paċifiku (minn hawn ‘il quddiem imsejħa “il-Partijiet”) iqiesu li huwa xieraq li jipprevedu għall-applikazzjoni proviżorja tal-Ftehim, biex jieħu effett mid-data tal-iffirmar tiegħu.
            
         
               (6)
            
            
               Il-partijiet ser jaħdmu biex ilestu l-proċess ta’ ratifika fi żmien sentejn mid-data tal-iffirmar tal-Ftehim,
            
         ADOTTA DIN ID-DEĊIŻJONI:
   Artikolu 1
   Applikazzjoni proviżorja tal-Ftehim
   Il-Ftehim li jemenda għat-tieni darba l-Ftehim ta’ Sħubija bejn il-membri tal-Grupp ta’ Stati Istati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Kotonù fit-23 ta’ Ġunju 2000, kif emendat l-ewwel fil-Lussemburgu fil-25 ta’ Ġunju 2005 (minn hawn ‘il quddiem “il-Ftehim”), għandu jiġi applikat b’mod proviżorju mid-data tal-iffirmar tiegħu.
   Artikolu 2
   Implimentazzjoni ta’ din id-Deċiżjoni u dħul fis-seħħ tal-Ftehim
   L-Unjoni għandha tieħu l-miżuri kollha meħtieġa biex tiżgura l-implimentazzjoni sħiħa ta’ din id-Deċiżjoni. L-Istati Membri tal-Unjoni u l-membri tal-Grupp ta’ Stati Afrikani, tal-Karibew u tal-Paċifiku huma mistiedna biex jieħdu l-miżuri li jikkunsidraw xierqa sabiex jimplimentaw din id-Deċiżjoni.
   Il-Partijiet għandhom jaħdmu biex ilestu l-proċeduri kollha meħtieġa biex jiżguraw id-dħul fis-seħħ sħiħ tal-Ftehim fi żmien sentejn mid-data tal-iffirmar tiegħu.
   Artikolu 3
   Dħul fis-seħħ u validità ta’ din id-Deċiżjoni
   Din id-Deċiżjoni għandha tidħol fis-seħħ fid-data li fiha jiġi ffirmat il-Ftehim.
   Għandha tapplika sad-dħul fis-seħħ tal-Ftehim.
   
      Magħmul f’Ouagadougou, il-21 ta’ Ġunju 2010.
      
         
            Għall-Kunsill tal-Ministri AKP-UE
         
         
            Il-President
         
         P. BUNDUKU-LATHA
      
   
   
      (1)  ĠU L 317, 15.12.2000, p. 3.
   
      (2)  ĠU L 209, 11.8.2005, p. 27.